1 sterf, 2 ernstig beseer in vragmotorbotsing | Maroela Media
1 sterf, 2 ernstig beseer in vragmotorbotsing
Een persoon is dood na 'n botsing tussen drie vragmotors op die N1 suid tussen die Lynnwood- en Rigel-afrit.
'n Woordvoerder van ER24, Derrick Banks, sê die bestuurders van die ander vragmotors is ernstig beseer in die botsing wat Woensdagaand plaasgevind het. Banks sê een van die vragmotors het omgeslaan en die bestuurder moes met meganiese toerusting uit die wrak verwyder word. Hy is in 'n ernstige toestand na 'n nabygeleë hospitaal vervoer vir verdere behandeling. Die bestuurder van die derde vragmotor is vir nek- en rugbeserings en 'n gebreekte been behandel voor hy ook na 'n nabygeleë hospitaal vervoer is. Die oorsaak van die ongeluk is nog nie bekend nie.